بكركى قريه بتتبع قضاء مدينه جونيه فى لبنان, بتضم مركز البطريركية المارونية لسائر المشرق و محل اقامة البطريرك المارونى فى الشتا و اللى انتقل من وادى قاديشا. بكركى هيا عاشر مقر للبطريركيه المارونيه بعد انطاكيه. سنة 1703 بنى الشيخ خطار الخازن دير بكركى و كان كنيسه صغيره و جنبها بيت للكاهن و ف سنة 1730 اتسلمه الرهبان الانطونيين بعدها سنة 1750 اتسلمه المطران جرمانوس صقر و الراهبه هنديه عجيمى عشان يكون مقرا لأخوية قلب يسوع اللى أتلغيت ببراءة رسولية ف 1779، و قضت بتحويل دير بكركى لخير الطائفة المارونية. اعتبر المجمع المارونى دير بكركى تابع لكرسى قنوبين و فى سنة 1823 بقى كرسى بطريركى لفصل الشتا. سنة 1890 رممه البطريرك يوحنا الحاج و ضاف ليه قسم من الطابق السفلى و الطابق العلوى بكامله و هوا من تصميم الأخ ليونار اللعازارى و كمان رممه سنة 1970 البطريرك بولس المعوشى. اتبنت البوابه البرانيه سنة 1982 ف عهد البطريرك انطونيوس خريش. سنة 1995 ضاف ليه البطريرك نصر الله بطرس صفير جناح لحفظ الأرشيف و يكون متحف خاص بالكرسى البطريركى كمان أنشأ مدافن للبطاركة و زين الكنيسة بشبابيك مزخرفة.